By Nabeela Ibrahim Khaleel anty.nabila@gmail.com 08063675635 | Publish Date: May 11 2018 3:00AMAssalamu Alaikum, barkanmu da sake haduwa cikin wannan fili, da fatan Allah Ya amfanar da mu dukkan bayanan da za su zo cikinsa amin. Insha Allah za mu amsa tambayoyin masu karatu kan azumi, da fatan za ku cigaba da aiko da tambayoyinku da suka shafi zamantakewar ma’aurata lokacin azumi da ma sauran tambayoyi game da auratayya gaba daya ta whatsapp, Facebook ko ta adireshin imel.
Tambaya:Ya zan yi in ci moriyar watan Ramadan?
Assalamu Alaikum Malama Nabila. Na kasance kowane ramadan ina bata lokaci wajen shirya abincin buda baki kala-kala, don haka ina samun karancin lokacin yin ibada, ko sallar farilla sai ki ga a gaggauce nake yin ta saboda ina sauri in koma kicin in karasa hada abinci kafin a kira Sallah. Ba na jin dadin haka ko kadan, ba na kuma son lokacin buda ya yi ban karasa hada kayan buda baki ba. Haka nan ba na samun yin sallar Nafila saboda hada abincin sahur. Don Allah a taimaka mini da bayanin yadda zan yi in rika samun isasshen lokacin ibada ba tare da na makara wajen hada abincin buda baki da na sahur ba. Nagode kwarai, Allah Ya kara albarka ga Duniyar Ma’aurata, amin. -Zainab
Maganin wannan shi ne ki fahimci cewa bautar Allah tana gaba, kuma sama da duk wani aiki da za ki gabatar, don haka sai ki dage ki dabi’anci ki ba ayyukan ibada muhimmanci sama da kowane, ki fara gabatar da ayyukan ibadarki kafin duk wani, in kika yi haka, za ki sha mamakin yadda za ki ga sauran ayyuka sin saukaka gareki. Jinginar da ayyukan ibada don yin ayyukan gida na kara karfin tasirin wasi-wasin shaidan cikin zuciya, a hankali ba tare da kin kula ba sai shaidan ya yi ta janki kina bata lokaci wajen dafe-dafe da soye-soyen abubuwan da ba su zama dole daga karshe har lokaci ya wuce ba ki samu kin yi ayyukan Ibada ba. Amma in kika ba ayyukan ibada muhimmanci kika fara gabatar da su sama da komai, to kin kulle kofar wasi-wasin shaidan, don haka z aki ga lokacinki ya yi albarka kin gama komi cikin lokaci ba tare da asarar rashin yin ayyukan ibada ba. Wani abu da zai taimaka maki shi ne ki rika tunanin za ki iya mutuwa kowane lokaci, shin za ki so a ce kin jingine ayyukan ibada saboda ayyukan jin dadin rayuwa?
Haka kuma don samun sauki kina iya sarrafa kayan hadin kala daban daban abinci ki adana su cikin freezer wannan zai miki saukin wajen hada kayan buda baki. Sannan ba lallai dole sai kin shirya abinci kala kala ba, wannan ba shi daga cikin koyarwar Islama, ki dabi’anci shirya abinci daidai da lokacin da kike da shi ba tare da kin tauye ibadarki ba, har in ma ba ki samu gamawa ba har lokaci ya yi, to gara a sha ruwa da dabino, a jira har ki gama ko in da hali a sayo a waje, wannan ya fi da a ce kina asarar gabatar da ibada saboda hada kayan buda baki. Wani sinadarin karin albarka da yalwa cikin lokaci shi ne tsare gaskiya, ya kasance kin zama mai gaskiya a ciki da wajenki da kuma cikin dukkan al’amuranki, zai kara maki albarka da yalwa cikin lukuttanki kamar yadda Shehin Malami Salih Al-Fauzan ya yi bayani. Da fatan Allah Ya ba mu ikon ba ayyukan ibada muhimmanci sama da duk sauran ayyukan rayuwa, amin.
Tambaya: Ina neman shawara:
Anti Nabila ni na kasance mai nacin kallon dirama a tasoshin tauraron dan adam kuma ko cikin Ramadan ba na iya dainawa, ina kunya a cikin raina, abin yana damuna, don Allah ki ba ni shawarar yadda zan yi in rabu da wannan dabi’a musamman cikin Ramadan. -Adama
1. Ki dage da tsaida Sallah cikin lokacinta, ko kina cikin kallon lokacin Sallah ya yi ki dage ki yaki shaidan ki je ki gabatar da Sallah. Domin ita Sallah tana hana ayyukan alfasha da abin ki kamar yadda Ayar Alkurani Mai Girma Ta yi bayani.
2. Ki dage da karanta wani bangare na Ayoyin Alkurani akalla sau biyu kullum, wannan zai wanke maki dattin zuci, kuma a hankali zai rage tasirin wasi-wasin shaidan daga zuciyar, wannan zai sa ki rika ganin wadannan diramomin a ainihin yadda suke; watau tarkacen bata lokaci da kange samun kusancin Allah Mai Girman Jalala da karamci.
4. Ki sabunta tauhidin ki, ta hanyar karanta fassarar Surorin Alkurani Mai Tsarki musamman wadanda gundarinsu Tauhidi ne kuma ki dage da sauraron tafsirin ire-iren wadannan Surorin; Sannan ki karanta littattafan tauhidi kamar su Kitabut Tauhid da makamatan littattafan Tauhidi. Haka kuma akwai wa’azukan Malamai da yawa a kan tauhidi. Lallai sahihi kuma tsarkakakken Tauhidi babbar kariya ce ga bawa daga manya-manyan makaman halakarwar shaidan. Ki cire minti 30 kacal a rana musamman don wannan, insha Allahu a hankali za ki ji son wannan kallace kallace da ma duk wani makamin bata lokaci daga shaidan ya fita ranki. Amma sai kin dage, kin nace kamar yadda kika nace wa kallon diramomin nan.